Federaţia Naţională a Sindicatelor din Cultură şi Mass-Media "CulturMedia" - CNS Cartel Alfa anunţă că va protesta astăzi, de Ziua Internaţională a Muzeelor, împotriva tratamentului discriminatoriu la care sunt supuşi angajaţii din muzeele acreditate şi bibliotecile publice din România, conform unui comunicat de presă remis Redacţiei.
"Această parte a culturii române, ce administrează peste 95% din bunurile încadrate în patrimoniul cultural naţional şi care reprezintă cel mai eficient şi vizibil ambasador cultural al României, datorită limbajului universal al patrimoniului cultural, refuză să mai fie privită ca o Cenuşăreasă a sistemului cultural românesc", se arată în comunicat.
Protestul se va desfăşura în Piaţa Victoriei, de la ora 19.45 şi va fi precedat de o pichetare a Ministerului Culturii, începând cu ora 16, cu scopul de a atrage atenţia asupra importanţei şi rolului acestui minister în cadrul Guvernului României.